  Майя Бывальцева Тол Бабай, Нишке, Йыулувана: кин вае кузьым Россиысь финн-угор улосвылъёсын но мукет кунъёсын улӥсь нылпиослы Выль ар азьын иворъёсъя «Удмуртия» агентство валтӥсь тол геройёсын тодматэ. Тол Бабай Удмуртиысь Тол Бабай Шарканын улэ. Солэн выжыосыз — алангасаръёс. Куке Музъем вылын адями кылдӥз, алангасаръёс валазы, соослы вордскем палъёсысьтызы кошкыны дыр вуиз шуыса, но кыдёке уйпала мынӥзы. Но одӥгезлэн кошкемез ӧз поты, сокем яратӥз татысь инкуазез. Со понна инкуазь солы пӧйшуръёсты валаны, будосъёсты тодыны быгатонлык сётӥз. Кема аръёс ӵоже адямиос пӧлын улыса, берпуметӥез алангасар адямилы укшаны кутскиз. Со туж яратэ вал нылпиослэсь гурезьысь нискыламзэс учкыны. Одӥг пол пиналъёс сое адӟизы, но ӧз кышкалэ, ӵош шудыны ӧтизы. Собере солэсь паймымон веросъёссэ кылзӥзы. Выль эшсэс нылпиос Тол Бабай нимазы. Удмурт выжыкыл песятайлэн вань юрттӥсез — Лымы ныл. Нишке Мордовиысь Нишке вылӥ инмарен лыдъяське                                                                                                                                   Фото: oodb.ru © Моровиысь Тол Бабаез Нишке нимало. Мифологиын вань Нишке мурт, со вылӥ инмарен лыдъяське. Легендая Нишке инбамез но музъемез кылдытӥз, дунневыл океанэ куинь чорыгъёсты лэзиз, соос вылын музъем возиське, нюлэсъёс мерттӥз, эрзя калыкез кылдытӥз, воргоронъёсты музъем ужен вырыны, нылкышноосты юртъер котырын ужаны косӥз. Нишкелэн кык нылъёсыз вань - Кастарго но Вецорго, соосты висёнъёслэсь утьыны ӧтё, озьы ик кышноез — Ава. Мордваос тодо, Нишкелэн сизьым кеносъёсыз вань шуыса. Одӥгаз улэ Дед Мороз, сое Мороз-Атя шуо, мукетаз — Дед Мякина, куинетӥяз — пятница, ньылетӥяз — воскресенье, витетӥяз — тол, куатетӥяз — гужем, нош сизьыметӥзэ усьяны уг яра, соин ик нокин но уг тоды, мар отын вань. Праздник нуналъёсы Мороз-Атя аслаз усадьбаяз улэ. Со Ульяновск улосвылысь Кузоватово ёросысь Кивать черкогуртын интыяськемын. Йюшто Гукыза Пор Йюшто Кугыза маскаръяськыны, шудыны яратэ                                                                                       Фото: komanda-k.ru © Марий Элын нылпиос доры ветлэ Йюшто Гукыза (Йўштє Кугыза) — кезьыт песятай. Солэн вань нунокез — Лумудыр (Лумўдыр). Улэ Кукнур черкогуртын, отын солэн аслаз юртэз вань. Йюшто Кугыза капчи мылкыдо, маскаръяськыны, шудыны яратэ. Арня ӵоже гуртъёстӥ куасэн ветлэ, юртъёсы пыра, кузьымъёс сётэ но калыкез шулдыртэ. Озьы ик со поръёслэсь дауркылъёссэс, йылолъёссэс уте, вань кылъёслэсь пуштроссэс но кылдэмзэс тодэ. Йюшто Кугыза сяна, поръёслэн вань эшшо одӥг персонажзы, кудӥз озьы ик кузьымъёс нуллэ — со Васли Кува-Кугыза (Василий песятай). Со но Шорыкйол Кува-Кугыза кузпалыныз Шорыкйол — «Ыж пыд» — праздниклэн валтӥсь геройёсыз луо. Со поръёслэн одӥгез тодмоез йылол праздниксы. Соку ыжъёсты пыдтӥзы кыскало, ыжпиос тросгес мед луозы шуыса. Православи поръёс со праздникез Ымусьтонэн ӵош пусъё. Ямал Ири Бубенэ шуккылыса, Ямал Ири пеймыт кужымъёсты улля                                                   Фото: yamaliri.ru © yamaliri.ru Ямало-Ненец автоном округын улэ Ямал Ири — Ямалысь песятай. Со лушкем малпанъёсты быдэстыны юрттэ, ачиз куное ветлэ но дораз пумита, кузьымъёс сётъя, бубенэ шукылыса, пеймыт кужымъёсты улля. Ямалын улӥсь выжы калыкъёс сямен ик со но шуныт малицаен (пужей куослэсь вурем дӥсен), векчи марӟанэн пужыятэм чагыр дэремен, кисы нимаськись пыдкутчанэн ветлэ. Иськемъёсты кыткем пужейёсын ортче. Вордскем нуналэз 28-тӥ шуркынмонэ. Улэ Салехардлэсь 15 иськемын, Горнокнязевск каргуртын. Кöдзыд пöль Кöдзыд пöль доры Финляндиысь Йоулупукки вуиз                                                                                                     Фото: komionline.ru © Комиын пиналъёслы кузьымъёс сётъя Кöдзыд пöль — Кезьыт песятай яке Кезьыт пияш. Кузьымъёссэ со туйлэсь песьтэрын нуллэ. Улон интыез Ыб черкогуртысь Финн-угор этнопаркын. Паккайне Паккайне музейын                                                                                                                                       Фото: pakkaine.karelia.su © Карелиысь выжыкыл персонаж тужгес егитэз луэ. Мадьверосъёсъя Паккайне вордскиз 1-тӥ толсуре, соин ик выль арлы тушез будыса ӧз вутты. Солэн анай-атайёсыз ярмаркаысь Олонец каре доразы берто вал, сюрес вылын соослэн нылпизы вордскиз. Кезьыт шоры учкытэк, со умоен дораз вуиз, соин ик сое Паккайне — «морозец» нимазы. Нылпи часлы быдэ будӥз. Туж ӝог со егит, капчи мылкыдо пиосмурт луиз. Атаез Паккайнелы ас ужзэ усьтыны коньдон сётӥз. Вузкаронэз ӝог мынӥз: со Олонецысь усточиослэсь чильпаськемъёссэс басьтылӥз, соосты мукет каръёсын табышен вузалляз, нош аслаз лавкаяз зарезь сьӧрысь ческыт сиёнъёсты но мукет паймытӥсь вузъёсты вайылӥз. Егит купеч Паккайне трос интыостӥ ветлӥз. Котькуд коркан одно ик синучконэ учкылӥз, отчы аслэсьтыз вужерзэ кельтылӥз. Паккайне кошкем бере солэн вужерез синучконысь потылӥ, но толлы Олонеце берытскылӥз. Зэмос Паккайнеез тодман понна карын пӧртэм вожвылъяськонъёс радъяллязы. Со вожвылъяськонъёсы Зэмос Паккайне одно ик пыриськылӥз, но 1-тӥ толсуре возьмамтэ шорысь вож нунылы пӧрмылӥз! Выльысь будӥз, бадӟым луылӥз, но вуонояз толалтэ ваньмыз нош ик берытскылӥз. Али Пайккайне вӧл-вӧл чумын улэ, отын ик куноосты пумита, пиналъёслы Выль ар кузьымъёс сётъя, нош юртто солы нюлэс тролльёс. Йоулупукки Йоулупукки котырес очки нуллэ                                                                                                                        Фото: turobzory.com © Финляндиын одӥгез тужгес тодмоез Тол Бабай улэ — Йоулупукки (Ымусьтон песятай). Тӧдьы тушо песятай али горд шубаен но изьыен ветлэ, нош 19-тӥ даурын сое гурт кеч куэн, куддыр сюръёсын но возьматылӥзы. Йоулупукки мукет сямен Ымусьтон гурт кеч шуыса но берыктӥське. Солэн вань кышноез — Муори. Юрттӥсьёсыз, гномъёс, ар ӵоже гурезьгыркын пуко но кылзӥсько, кызьы асьсэды возё быдэс дуннеысь нылпиос. Нош Ымусьтон азьын гожтэтъёсты учко, кузьымъёсты дасяны юртто. Йоулупукки Лапландиысь Корватунтури гурезьын улэ. Микулаш яке Телапо Венгриысь Микулаш                                                                                                                                               Фото: subscribe.ru © Венгриысь Тол Бабай -Микулаш яке Телапо — Nagykarácsony (берыктӥське - «Большое Рождество») гуртын улэ. Гуртлэн нимыз Бадӟым Ымусьтон шуыса берыктӥське. Венгриысь пиналъёс изьыны выдэмзылэсь азьвыл пыдкутчанъёссэс сузяны но сое корказе яке уно выжые поныны кулэ. Ӵуказеяз отын горд пуйыосын ческыт сиёнъёс яке шудонъёс луо, ӵемысьгес — аслаз Микулашлэн шоколадлэсь лэсьтэм фигуркаосыз. Йыулувана Эстониысь Йыулувана туж укша Финляндиысь ӵыжы-выжыезлы                                                 Фото: static1.visitestonia.com © Эстноиысь Тол Бабаез Йыулувана нимало, эстон кылысь берыктыса — Ымустон пересь. Солы юртто гномъёс. Солэн кузь пурысьтам йырсиез но тушез, нуллэ горд тулуп но йылсо изьы. Тегъёс: Мерлык Лулчеберет Удмуртия ТолБабай Россия Финляндия Эстония Венгрия Карелия Выльар  